ກອງປະຊຸມສໍາມະນາຮ່ວມມືພັດທະນາອຸດສາຫະກຳ ເຕັກໂນໂລຊີລະດັບສູງ ລາວ-ຈີນ ຄັ້ງທີ I ຈະໄຂຂຶ້ນກາງເດືອນຕຸລານີ້
ໃນວັນທີ 13 ກັນຍານີ້, ທ່ານ ບໍ່ວຽງຄໍາ ວົງດາລາ ລັດຖະມົນຕີ ກະຊວງວິທະຍາສາດ ແລະ ເຕັກໂນໂລຊີ (ກວຕ) ໄດ້ຖະແຫລງຂ່າວຕໍ່ສື່ມວນຊົນກ່ຽວກັບກອງປະຊຸມສໍາມະນາ ການຮ່ວມມືພັດທະນາອຸດສາຫະກຳ ເຕັກໂນໂລຊີລະດັບສູງ ລາວ-ຈີນ ຄັ້ງທີ I ປີ 2019 ທີ່ຈະໄຂຂຶ້ນໃນລະຫວ່າງວັນທີ 11-16 ຕຸລາໜ້ານີ້ ທີ່ຫໍປະຊຸມແຫ່ງຊາດ ນະຄອນຫລວງວຽງຈັນ.
ກອງປະຊຸມດັ່ງກ່າວ ຈະມີຫລາຍກິດຈະກໍາທີ່ສຳຄັນຄື: ກອງປະຊຸມສຳມະນາ ກ່ຽວກັບການຮ່ວມມືພັດທະນາອຸດສາຫະກຳເຕັກໂນໂລຊີລະດັບສູງ ລາວ-ຈີນ ຄັ້ງທີ I, ກອງປະຊຸມວຽກງານວິທະຍາສາດ ແລະ ເຕັກໂນໂລຊີທົ່ວປະເທດ ຄັ້ງທີ III, ກອງປະຊຸມສຳມະນາລະດັບຊາດກ່ຽວກັບການພັດທະນາວິທະຍາດ ແລະ ເຕັກໂນໂລຊີ ໃນຍຸກອຸດສາຫະກຳ 4.0, ງານສະເຫລີມ ສະຫລອງສັບປະດາວິທະຍາສາດແຫ່ງຊາດ, ງານປະກວດແນວຄວາມຄິດສ້າງສັນສິ່ງປະດິດສ້າງ ແລະ ງານສະແດງຜົນງານການຄົ້ນຄວ້າ ແລະ ຜະລິດຕະພັນເຕັກໂນໂລຊີທີ່ທັນສະໄໝ. ໂດຍການຮ່ວມມື ລະຫວ່າງ ກວຕ ແລະ ຫ້ອງການຜູ້ຕາງໜ້າສະພາສົ່ງເສີມການຄ້າສາກົນ ສປ ຈີນ ຂະ ແໜງ ອຸດສາຫະກຳການກໍ່ສ້າງ ປະຈຳລາວ, ບໍລິສັດທີ່ປຶກສາການລົງທຶນ ແລະ ກໍ່ສ້າງເຂື່ອນໄຟຟ້າຈຳກັດຜູ້ດຽວ (IHC) ແລະ ບໍລິສັດພັດທະນາວິທະຍາສາດເຕັກນິກປັກກິ່ງ ເຈີ່ນຕີ, ພ້ອມດ້ວຍຜູ້ປະກອບການທຸລະກິດ, ບັນດາບໍລິສັດ ແລະ ຫ້າງຮ້ານຕ່າງໆຈາກພາຍໃນ ແລະ ຈາກຕ່າງປະເທດ. ກອງປະຊຸມນີ້, ຖືເປັນການຮ່ວມມືກ່ຽວກັບການພັດທະນາຂົົງເຂດເຕັກໂນໂລຊີ ຄັ້ງທໍາອິດຢູ່ລາວ, ເປັນເຫດການປະຫວັດສາດທີ່ສໍາຄັນຂອງການຮ່ວມມື ແລກປ່ຽນ ແລະ ເລືອກເຟັ້ນເອົາເຕັກໂນໂລຊີ ທີ່ກ້າວໜ້າ ທັນສະໄໝ ແລະ ເໝາະສົມ ເພື່ອດຶງດູດການລົງທຶນເຂົ້າໃນການພັດທະນາ ເຂດເຕັກໂນໂລຊີ ລະດັບສູງຢູ່ລາວ ປະກອບສ່ວນໃນການພັດທະນາພື້ນຖານໂຄງລ່າງດ້ານວິທະຍາສາດ ແລະ ເຕັກໂນໂລຊີໃຫ້ມີລັກສະ ນະເປັນລະບົບຄົບຊຸດ ເຊັ່ນ: ການຄົ້ນຄວ້າ ແລະ ພັດທະນາ, ການເຜີຍແຜ່ ສົ່ງເສີມການນໍາໃຊ້ຜົນການຄົ້ນຄວ້າວິທະຍາສາດ ແລະ ເຕັກໂນໂລຊີ, ການພັດທະນາອຸດສາຫະກໍາການຜະລິດ, ການບໍລິການ ຕິດພັນກັບການພັດທະນາຊັບພະຍາກອນມະນຸດດ້ານວິທະຍາສາດ ແລະ ເຕັກໂນໂລຊີ ດ້ວຍການສ້າງສະຖາບັນການສຶກສາ, ສູນຝຶກອົບຮົມ, ການເຕົ້າໂຮມເອົາບັນດາເຕັກໂນໂລຊີ ທີ່ກ້າວໜ້າ ທັນສະໄໝທີ່ຕິດພັນກັບເຕັກໂນໂລຊີໃນແຕ່ລະຍຸກ (ອຸດສາຫະກໍາ 4.0) ແລະ ສູນວິທະຍາສາດ, ເຕັກໂນໂລຊີ ແລະ ນະວັດຕະກໍາຕ່າງໆເພື່ອສົ່ງເສີມຜະລິດຕະພັນທ້ອງຖິ່ນເປັນຕົ້ນ.
ພ້ອມນີ້, ຈະໄດ້ຈັດງານວາງສະແດງຜົນງານການຄົ້ນຄວ້າ, ຜະລິດຕະພັນເຕັກໂນໂລຊີ, ການເລີ່ມກິດຈະການນະວັດຕະກໍາໃໝ່ (startup) ຈາກບັນດາມະຫາວິທະຍາໄລ, ສະຖາບັນການຄົ້ນ ຄ້ວາ, ບັນດາກະຊວງ, ຂະແໜງການຕ່າງປະເທດ ສປ ຈີນ, ປະເທດໄທ ປະມານ 100 ກວ່າຮ້ານວາງສະແດງ.
ທ່ານລັດຖະມົນຕີກ່າວວ່າ: ກອງຄັ້ງນີ້ ຈະເປັນເວທີແລກປ່ຽນການຮ່ວມມືທາງດ້ານການຄົ້ນຄວ້າ ແລະ ເປັນເວທີການຮ່ວມມືລົງທຶນທາງດ້ານວິທະຍາສາດ ແລະ ເຕັກໂນໂລຊີ ລະຫວ່າງ ພາກລັດ, ເອກະຊົນ, ສະຖາບັນຄົ້ນຄວ້າ, ມະຫາວິທະຍາໄລ, ພາກທຸລະກິດ ແລະ ຜູ້ປະກອບການ ທັງພາຍໃນ ແລະ ຕ່າງປະເທດ ແນໃສ່ສົ່ງເສີມການນຳໃຊ້ເຕັກໂນໂລຊີລະດັບສູງ ເຂົ້າໃນການຊຸກຍູ້ການພັດທະນາເສດຖະກິດ-ສັງຄົມຢູ່ລາວ, ເຮັດໃຫ້ວຽກງານວິທະຍາສາດ ແລະ ເຕັກໂນໂລຊີ ເປັນກຳລັງຂັບເຄື່ອນທີ່ເຂັ້ມແຂງປະກອບສ່ວນເຂົ້າໃນການພັດທະນາເສດຖະກິດ-ສັງຄົມ ຕາມທິດການຫັນເປັນອຸດສະຫະກຳ ແລະ ທັນສະໄໝ, ການແກ້ໄຂຄວາມທຸກຍາກ ແລະ ບັນລຸເປົ້າໝາຍການພັດທະນາແບບຍືນຍົງSDGs.